Pieter Rodenbach

Pieter Ferdinand Rodenbach (Roeseloare, 1759 - 1820), wos den oudste zeune van Ferdinand Rodenbach, den êeste Rodenbach die hem kwam vestign in Roeseloare.

Achter ze studies in Rysel en Gent in 1782 volgdeget ie ze voader ip ols chirurgyn in Roeseloare. 't Zelfste joar ist ie getrouwd met Anna Degeest, geboorn in Brugge ols dochter van Roeseloarnoare Gregorius Degeest-Nory. 

Tusschn 1783 en 1794 zyn der in de menoage Rodenbach-Degeest zeven joungns geboorn, zes zeuns en één dochter. Twi zeuntjes stiervn ip jounge leeftyd, de vier andere lêerdegen vôort in Parys. Alexander, die blend gewordn wos ip jounge leeftyd, is zounder succes g'opereerd gewist an z'n ogen deur Barong Dubois, den dokteur van Napoleong. De drie andere zeuns Ferdinand, Constantin en Pedro een gevochtn ounder Napoleong. 

In 1792 kocht Pieter Rodenbach een huus "op de westcant van de Noordstraete ende maeckende den noorderschen houck van de brauwerystraete", noamelik in de Nôordstroate no. 51. (Dichter Albrecht Rodenbach, de klêenzeune van Pieter is in 1856 in 't zelfste huus geboorn). 

Ounder 't Frans bewiend is Pieter Rodenbach gestopt ols chirurgyn en geniverstoker gekommn. De stokerye wos geleegn ip "Cleen Spagnien" (nu Krottegem). Pieter Rodenbach was Fransgezind en een bewounderoare van Napoleong. J' is gestorvn  in 1820 in Roeseloare.

Alexander, Ferdinand, Constantin en Pedro, de vier zeuns van Pieter Rodenbach, speeldegen een belangryke rolle in Vloandern by d' omwentelienge van 't joar 1830 en maktegen de noame Rodenbach vo 't êest populair in Roeseloare. 

Rodenbach, Pieter